b'\n_START_ARTICLE_\nT\xc3\xbapac Amaru II\n_START_PARAGRAPH_\nT\xc3\xbapac Amaru II (s. Jos\xc3\xa9 Gabriel Condorcanqui; 19. maaliskuuta 1742 \xe2\x80\x93 18. toukokuuta 1781) oli alkuper\xc3\xa4isv\xc3\xa4est\xc3\xb6n kapinan johtaja Perussa espanjalaisten valtaa vastaan 1780. H\xc3\xa4n oli inkahallitsija T\xc3\xbapac Amarun pojanpojanpoika. My\xc3\xb6hemmin h\xc3\xa4nest\xc3\xa4 tuli l\xc3\xa4hes myyttinen hahmo itsen\xc3\xa4isyystaistelussa ja alkuper\xc3\xa4isv\xc3\xa4est\xc3\xb6n oikeuksien puolesta kamppailussa._NEWLINE_Jos\xc3\xa9 Gabriel Condorcanqui syntyi Tintassa, Cuscon maakunnassa ja sai jesuiittakoulutuksen. H\xc3\xa4n sai p\xc3\xa4\xc3\xa4llikkyyden veljelt\xc3\xa4\xc3\xa4n, joka hallitsi espanjalaiskuvern\xc3\xb6\xc3\xb6rin alaisuudessa. H\xc3\xa4n pyysi kuvern\xc3\xb6\xc3\xb6ri\xc3\xa4 parantamaan oloja tekstiilitehtaissa, kaivoksissa ja kyliss\xc3\xa4. Kun t\xc3\xa4m\xc3\xa4 ep\xc3\xa4onnistui, h\xc3\xa4n otti isoisois\xc3\xa4ns\xc3\xa4 inkanimen, j\xc3\xa4rjesti kapinan ja vangitsi ja teloitti kuvern\xc3\xb6\xc3\xb6ri Antonio de Arriagan Tintassa vuonna 1780._NEWLINE_Kansannousu oli ensimm\xc3\xa4inen merkitt\xc3\xa4v\xc3\xa4 kapina Espanjan valtaa vastaan kahteen vuosisataan. T\xc3\xbapac Amaru II vangittiin pian, h\xc3\xa4nen vaimonsa, vanhin poikansa ja set\xc3\xa4ns\xc3\xa4 teloitettiin h\xc3\xa4nen silmiens\xc3\xa4 edess\xc3\xa4, kuten my\xc3\xb6s muutama kapinajohtaja. T\xc3\xbapac Amaru II tuomittiin mestattavaksi hevosten vet\xc3\xa4ess\xc3\xa4 irti h\xc3\xa4nen jokaisen raajansa. Teloitus kuitenkin ep\xc3\xa4onnistui ja h\xc3\xa4net mestattiin ja paloiteltiin Cuzcon torilla, samassa paikassa kuin isoisois\xc3\xa4ns\xc3\xa4 T\xc3\xbapac Amaru. Kun kapina jatkui, my\xc3\xb6s muut h\xc3\xa4nen suvustaan teloitettiin, paitsi yksitoistavuotias poikansa Fernando, joka j\xc3\xa4i elini\xc3\xa4kseen vangiksi. Inkavaatetus ja kulttuuri kiellettiin v\xc3\xa4est\xc3\xb6n sopeuttamiseksi espanjalaiseen kulttuuriin.\n_START_SECTION_\nVaikutus\n_START_PARAGRAPH_\nUrugualainen 1960\xe2\x80\x941970-luvun sissiliike Tupamaros ja perulainen 1980\xe2\x80\x942000-luvun sissiliike Movimiento Revolucionario T\xc3\xbapac Amaru on nimetty h\xc3\xa4nen mukaansa.'